

**ELŐTERJESZTÉS**

**Jánoshalma Városi Önkormányzat**

**Képviselő-testületének**

2025. május 29-i rendes ülésére

**Tárgy: Előterjesztés a Kisszállási út kezeléséről**

|  |  |
| --- | --- |
| **Előterjesztő:** | Bányai Áron elnök  Kovács Bianka elnök |
| **Előterjesztést készítette:** | Kasziba Sándor osztályvezető |
| **Az előterjesztés előzetesen egyeztetve:** | Lengyel Endre polgármester |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | Városüzemeltetési és Fejlesztési Bizottság  Pénzügyi, Jogi, Ügyrendi Bizottság |
| **A Képviselő-testület ülése:** | **nyílt ülés**/ zárt ülés |
| **Döntési forma:** | rendelet/**határozat** |
| **A döntéshez szükséges többség:** | **egyszerű**/minősített |
| **A honlapon nyilvánosságra hozható:** | **igen**/nem/részben |
| **Mellékletek:** | - |

Jánoshalma, 2025. május 23.

**Tisztelt Képviselő-testület!**

A jelenlegi Országos Közúti Adatbázis nyilvántartása szerint, a Jánoshalmát és Kisszállást összekötő út (földút) az 5416 j. országos jelentőségű összekötőút megjelöléssel rendelkezik és közútkezelője a Magyar Közút NZrt. Az összekötőút három település területén található; Jánoshalma és Kunfehértó külterületén, míg Kisszálás külterületén és belterületén.

Jánoshalma területét érintő szakasz (0391 hrsz.) és Kunfehértó területét érintő szakasz (032 hrsz.), az érintett települések tulajdonában lévő, burkolattal nem rendelkező földút. Kisszállás külterületére eső, 0119/1 és 0123 helyrajzi számmal rendelkező földúti jellegű ingatlanoknak a tulajdonosa az Önkormányzat, míg 083 hrsz.-ú földút és burkolt útszakaszoknak a tulajdonosa a Magyar Állam, vagyonkezelője az MK NZrt.

Az 5416.j. közút fent leírt megosztottsága, az úttal hosszabb szakaszon, az M9-M91 gyorsforgalmi útszakaszok szinte párhuzamos vezetéssel tervezett nyomvonalak építési engedélyezését akadályozza. A Bács-Kiskun Vármegyei Kormányhivatal Útügyi Osztályának álláspontja alapján, az összekötőúttal kapcsolatos probléma megoldásaként az érintett Önkormányzatoknak és az MK NZrt-nek szükséges megállapodni a tulajdonosi és kezelői viszonyok rendezésében. Az M9 gyorsforgalmi úttal kapcsolatos engedélyezési eljárások sikeres lefolytatásához elégséges az előzetes megállapodások megkötése.

A megállapodások előmozdítása érdekében, egyeztető megbeszélés került összehívásra 2025. február 5-én, Jánoshalmán az érintett Önkormányzatok, az MK NZrt, az ÉKM és az M9 gyorsforgalmi út Tervezője részvételével. Az Önkormányzatok az MK NZrt.-vel megállapodtak abban, hogy az alábbiak szerint fogják az előzetes megállapodást megkötni.

* Mindegyik előzetes megállapodásnak a feltétele, hogy végleges átadás-átvételek az M9 forgalomba helyezéséig megtörténnek, így az előzetes megállapodás alapján az érintett szakaszoknak várományosi kezelői és tulajdonosai lesznek.
* Jánoshalma (0391 hrsz.) és Kunfehértó (032 hrsz.) Önkormányzata megtartja tulajdonában az érintett ingatlanokat és azoknak kezelői jogait veszi át az MK NZrt-től.
* Kisszállás Önkormányzata az érintett ingatlanok (0119/1 és 0123 hrsz.)  tulajdonjogát átadja a Magyar Államnak, így ezen ingatlanok vagyonkezelője és útkezelője az MK NZrt. lesz.
* A fentiek szerint az érintett Önkormányzatok, az előzetes megállapodáshoz szándéknyilatkozatot küldenek MK NZrt. részére.

A fent leírt egyeztetés alapján az alábbi határozati javaslatot javasoljuk elfogadásra.

**Határozati javaslat:**

Jánoshalma Városi Önkormányzat Képviselő-testülete a tulajdonát képező jánoshalmi 0391 helyrajzi számú „kivett közút” művelési ágú ingatlanát (5416 j közút) nem kívánja a Magyar Állam tulajdonába adni.

Amennyiben az M9 gyorsforgalmi út megvalósul, az Önkormányzat kötelezettséget vállal arra, hogy az 5416 j. közút kezelési jogát átveszi a Magyar Közút Nonprofit Zrt-től és ennek a feladatnak az átvételére előzetes megállapodást köt.

A Képviselő-testület felkéri a polgármestert, hogy a szükséges intézkedéseket tegye meg.

**Felelős:** Lengyel Endre polgármester

**Határidő:** 2025. szeptember 30.